  Туспуктэм Ольга Галиевалэн архивысьтыз Ольга Корепанова Кыӵе янгышъёс лэсьто нылкышноос, магазинэ вамыштыкузы? Кызьы, трос уксё быдтытэк, чебер дӥсяськоно? Мар кароно, шкаф тымиськемын, нош дӥсяны номыр ке? Валэктон сётэ Ижысь стилист Ольга Галиева. Чилясь дэремлы эн гоча — Нуналлы быдэ мон нылкышноосын магазинъёстӥ ветлӥсько, — веранзэ мытӥз О. Галиева, — нуналлы быдэ соос огвыллем янгышъёс лэсьто. Асьмеос, нылъёс, туж яратӥськомы кильтыръяськыны. Синъёсмес ум вормиське — чилясь дэрем, ӝужыт каблукен пыдкутчан, яркыт буёло сумка басьтӥськомы. Зэм, соос чебересь. Но соосын пӧрмытскод, кафее, ресторанэ, театре мыныку гинэ. Нош ӵем-а асьмеос отчы ветлӥськомы? Ум. Соин ик та дӥсь тэк кылле. Магазинын туж ӧжытэз синйылто, кылсярысь, огшоры тӧдьы рубашкаез. Нош со одно ик котькуд нылмуртлэн луыны кулэ. Угось тупа котькыӵе дӥсен: кулэсь юбкаен но штанэн, джинсыен, вылаз дӥсяны луэ кардиган но, жакет но, кофта но. Нялтас вераса, тросэзлэн нылъёслэн шкафъёссы тымиськемын. Та муген ик соос магазинэ уг ветло, шуо: кытчы сомында дӥсьмес тыромы? Но шкафсэс бугыръяны кутскиськод но валаськод: нуналысь нуналэ уже ветлыны тупамонэз отын ӧвӧл. Соин ик 80 процентэз дӥсьсы плечикъёс вылын юнме кылле. Талы, оло, янгыш распродажаос. Пичи дунъёсты адӟыса, нылъёс мар басьтэмзэс уг валало. Малпало: тазэ ӟызыяй ке дӥсяло, мукетсэ вурыло-тупатъяло но нулло... Валамон, та дӥсь шкафысь толэзьёсын-аръёсын уг пота. Куд-ог дыръя егит анайёс шуо: мон дорын пукисько, сыльтыр-сальтыр футболкаен-шортикен ветлӥ ке но, яралоз — картэ, нылпие сяна, кин монэ адӟоз? Озьы уг яра! Учке ай, дорын чебер дӥсен ветлыса, мылкыд ик мукет луэ ук! Эшшо ке ик туннэ — магазинъёсын сомында дорын нуллыны тупась тузӥ костюмъёс, пижамаос. 4 люкет — Магазинэ потэмлэсь азьвыл нылъёслы куронъёсме верасько. Нырысь ик, йырси чылкыт луыны кулэ. Кыкетӥез: ымныр буямын мед луоз. Зэм, куддыр таизлы дыр уг сюры. Но, малпасько, котькуд кышномуртлэн помадаез вань. Ымдурдэ маялтӥд — тус мукет луиз. Куинетӥез: курисько бумага вылэ карандашен эгес суреданы. Улон радлыкез чакласа, сое 4-лы-5-лы люкиськомы. Шуом, мон ужасько, соин ик эгесысь 50 процентэз луоз уж, 20 процентэз — дорын пукон, 10-эз — гуртэ ӵыжы-выжыос доры бертан... Эгесъя умой валано, кыӵе дӥсь адямилы кулэ. Но выльзэ басьтэмлэсь азьвыл нырысь одно ик вужезлэсь мозмытсконо! Кулэтэмъёссэ люкылоно эшъёслы, ӵыжы-выжыослы... Эгес вӧзы тупен-тупен гожтӥськомы на, мар басьтоно. Отын 1-2 арбери гинэ луыны кулэ ӧвӧл. Пусъёно ваньзэ: шуом, кыӵе пыдкутчан, костюм, сумка, весь кулэ луозы... Та список туж юрттэ магазинын дырез шыръяны. Мар басьтоно ай шуыса, йырез тӥяса сылонэз ӧвӧл. Та сяна, эгес юрттэ урод сяммылэсь но куштӥськыны. Асьмеос дышемын нимаз­ ­басьяськыны: 1 нуналэ — штан, 2-3 арня ортчыса — жакет... Таин сэрен ум валаське, соос ог-огзылы тупало яке уг. Озьы медаз луы шуыса, ваньзэ котьку ӵош басьтоно! Лыдпусэз эн учкы — Мертаськыку учконо ӧвӧл, дӥсьлэн кыӵе размерез — xs(42)-а, xl(50)-а. Чак­лано гинэ, кызьы со выламы пуке. Йырын возёно: дӥсь но мугор вискын одно ик омыр луыны кулэ. Тае тросэз нылъёс уг тодо, вылазы тач-тач пукисьсэ басьто. Озьы мултэс килограммъёссэс гинэ ӧвӧл, граммъёссэс но шарае потто. Вань на таӵе курон: 1 штанлы (юбкалы) басьтоно 3 тупась дӥсь — шуом, рубашка, джемпер но блузка. Малы? Уж дурын асьмеос ӵемгес пукиськомы. Штанмы ӝӧк улын уг адскы, нош гадь вадесмы котьку син азьын. Озьы 1 штанэн нуналлы быдэ пӧртэм образъёс пӧрмытыны луэ — нокинлэн но йыраз уз лыкты, тӥ соин валлян но, толон но ветлӥды ини шуыса. Кильтыръяськы! — Дӥсь бырйыку, чак­ласьконо: медаз луэ отын чилясь арбериос, наклейкаос, ошиськись кисыос, ­яркыт бирдыос... Уд валаське ке, шуом, костюм 1 буёлозэ яке клеткаёзэ басьтыны, мон котьку дурбасьто нырысетӥезлы. Малы ке шуоно 1 буёло дӥсь борды, стилистлы дышетскытэк но, мукет дӥсь шедьтыны луэ — ог-огенызы гинэ мед тупалозы. Вылтусэз зол вошто чыртывесьёс, пель угыос, пыдкутчан, сумка, е. Кылсярысь, бадӟым ныро, синмо, ымдуро нылъёслы тупалозы лоп-лопъёсыз пель угыос, векчи ымдуро, синмо апокъёслы — шоро-куспоосыз. Но асьме нылкышноос та ласянь ӵем янгышало — ту-у-уж пичи пель угыосты нулло. Соосты мон «стилевой шум» шуисько: пель угы вань но, ӧвӧл но кадь. Озьы бере, пайдаез но ӧвӧл — вылтусэз усьтыны уг юртты. Уг яратӥськы, нылъёс зарни но азвесь арбериоссэс ӵош дӥсяло ке, али со туала лыдъяське ке но. Тросэз нылъёс, туала кариськыны вырыса, дэрем, штан вылазы е кертто. Уг учко, куссы векчи яке кӧй. Нош е тупа векчи кускоослы гинэ! Сьӧд — секыт буёл — Валтӥсь буёлъёс: сьӧд, тӧдьы, курень но пурысь. Та пӧлысь кудӥз тӥледлы тупалоз — возьматоз ин­куазь. Кылсярысь, шунды сиос улын йырсиды пурысь адске ке, та буёл тӥледлы мыноз. Зарнивуам кадь кисьтаське ке, вылады умой пукоз югыт-курень дӥсь. Мукетыз но амал вань на. Синучкон азе султыса, рос-прос учконо, кыӵе йырсиды, куды, синъёсты. Тани мынам йырсие — тӧдьы, синъёсы — лыз, куэ — пурысялэс-ӵуж. Озьыен, магазинын мон та буёло дӥсьёс ик быръё. Сьӧд йырсиё нылъёслы умой мынозы — яркыт-лыз, вож, горд. Нимысьтыз верасал на сьӧд буёл сярысь. Макем сое ярато нылкышноосмы! Егитэз но, мӧйыэз но — ма, уноез стилистъёс но — шумпотыса сьӧд дӥсь басьто. Валэктонзы одӥг: со уг курмы, ваньмызлы тупа. Шуо на: котькуд кышномуртлэн, пе, шкафаз одно ик пичи сьӧд дэремез луыны кулэ. Мон талы пумит. Угось сьӧд — со секыт буёл. Тужгес но арлыдоослы. Ымнырысь вань кисыриосты, тӧрнам я гордэктэм интыосты со эшшо но яркытгес каре. Туспуксьыны гинэ? — Егит нылъёс ярато мода сьӧры синтэм-пельтэм уйись­кыны. Магазинъёсын кыӵе гинэ выль дӥсь уг кылды, ваньзэ басьтоно кожало. Туннэ соос мудронэсь, нош ар ортчыса, модаысь пото. Уксёдэс шыръямды потэ ке, учке классикаез. Шаерамы трос дӥсь вуэ Европаысь. Отын толзы асьме сӥзьыл выллем. Соин ик тросэз дӥсьсы асьмелы уг тупа. Кылсярысь, саестэм зӧк водолазкаос, саестэм тренчъ­ёс, тыбыразы кыретъёсын вакчи жакетъёс... Мыным куддыр потэ, та дӥськут социальной сетьёсы чебер тус­пуктэм лэсьтыны гинэ вуремын шуыса. Угось соос борды мукет дӥсь шедьтыны туж секыт. Мар басьтоно тулыслы? Тӧдьы рубашка сяна, кулэ луозы: вӧл-вӧл тӧдьы футболка но кроссовки, мугор вылын умой пукись джинсы, пыдесъёсты ворсась плащ но кулэсь юбка, штан.  